Kumba: 'Saldanha Staal wat sluit sal ons raak' | Netwerk24
Deur Elvira Wood 12 November 2019 14:38
Kumba Iron Ore, wat ystererts in die Noord-Kaap ontgin, verwag hy gaan 500 000 ton minder erts in 2020 verkoop.
Die Sishen-ysterertsmyn is een van Kumba se groot myne in die Noord-Kaap. Foto: Kumba
Die uitsluitlike rede wat hy hiervoor aanvoer is omdat ArcelorMittal Suid-Afrika (Amsa) Maandag aangekondig het dat hy Saldanha Staal gaan sluit.
Kumba sê Dinsdag in 'n verklaring op Sens dat hy nou verwag om tussen 41,5 en 42,5 miljoen ton ystererts in 2020 te verkoop, teenoor die tussen 42 en 43 miljoen ton wat hy voorheen verwag het.
Kumba sê hy verwag nie dat sy verkoopsyfers vanjaar reeds geraak sal word nie.
Kobus Verster, uitvoerende hoof van Amsa, het Maandag op 'n perskonferensie gesê die maatskappy begin onmiddellik met die proses om die aanleg in 'n staat van sorg en instandhouding te plaas. Die proses sal na verwagting teen Maart 2020 afgehandel wees.
Op 'n vraag oor hoe groot die invloed van Amsa se besluit op die plaaslike mynbedryf sal wees, het Verster gesê hy verwag nie dat dit beduidend sal wees nie.
Hy het toe aan Netwerk24 gesê die meeste van die hulpbronne wat die aanleg gebruik, word ingevoer.
Kumba sê op sy beurt in die Sens-verklaring dat Amsa nie 'n groot bron van inkomste vir hom is nie, en dat "uitvoer 94% van ons totale verkoopsvolumes uitmaak".
Kumba waarsku wel dat hy gaan dophou wat Amsa oor sy ander aanlegte gaan besluit.
Verster het bevestig dat Amsa volgende na sy aanleg in Newcastle, KwaZulu-Natal, gaan kyk om te besluit of hy daar ook moet herstruktureer.